उत्तरप्रदेश का चुनाव बीजेपी ने पीएम मोदी को आगे करके ही लड़ा। राज्य में इतनी बड़ी जीत होने के बाद सबसे बड़ी दिक्कत मुख्यमंत्री उम्मीदवार को लेकर हो रही थी। उस वक्त मोदी ने योगी आदित्यनाथ को सीएम बनाकर सबको चौंका दिया था। योगी आदित्यनाथ हिंदूवादी नेता माने जाते हैं और राज्य में मुस्लिमों की आबादी भी ज्यादा है। ऐसे में आशंका जताई गई कि योगी के सीएम बनने के बाद अल्पसंख्यकों को नजरअंदाज किया जाएगा। राज्य में हिंसा भड़कने की भी आशंका थी, लेकिन ऐसा कुछ नहीं हुआ। सीएम बनते ही योगी ने कई बड़े फैसले ले लिए और कई महीनों तक उनके कामों की चर्चा मीडिया में रही। योगी को सीएम बनाने के पीछे मतलब निकाला गया कि बीजेपी आगे की राजनीति हिंदुत्व के आधार पर ही लड़ेगी। इसके बाद से ही योगी आदित्यनाथ बीजेपी के स्टार प्रचारक बन गए और गुजरात में भी उन्हें स्टार प्रचारक बनाया गया।